Jefrosinia Zenkova

**Jefrosinia Savelievna Zenkova** (errusieraz: Ефросинья Савельевна Зенькова; 1923ko abenduaren 22a - 1984ko apirilaren 19a), Komsomoleko erresistentzia klandestinoko erakundeko idazkaria izan zen Bigarren Mundu Gerran "Mendekatzaile Gazteak" ezizenez ezaguna. Gerraren ondoren, Sobietar Batasuneko Heroi izendatu zuten 1958ko uztailaren 1ean, Sobietar Batasuneko Sobiet Gorenaren dekretuz.

## Bizitza 
### Haurtzaroa eta gaztaroa 
Jefrosinia Zenkova 1923ko abenduaren 22an jaio zen Ushaly lnekazari herri txikian, Bielorrusiako RSSko Vitebskeko gobernazioan (gero Bielorrusiako Vitebskeko oblastean), bielorrusiar nekazari familia batean. Bigarren hezkuntza amaitu ondoren, lanbide-heziketa eskola batera joan zen, Vitebskeko arropa-fabrika batean jostun gisa lan egin aurretik. Geroago bertako Arropa Eskola Teknikoan ikasten hasi zen, baina eskolako eraikina Alemaniako Luftwaffe-k bonbardatu zuen ikasleen ebaluazioen egunean.

### Bigarren Mundu Gerra 
1941eko udan alemaniarrek Sobietar Batasuna inbaditu ondoren, Zenkovak defentsa zibileko jardueretan lan egin zuen hasiera batean, jendea eroritako eraikinetatik erreskatatuz eta kale eta teilatuetatik lehertu gabeko jaurtigaiak kenduz. Hiria indar etsaiek inguratu zutenean, ez zen berehalakoan joan, beste pertsona batzuei ebakuazioarekin laguntzen ari izan baitzen. Hiritik sobietarrek kontrolatutako lurraldera ihes egiten saiatu zenean, alemaniarrek atxilotu egin zuten, baina bere zaintzatik ihes egitea lortu zuen. Gero, astebeteko bidaia batean ihes egin zuen jaio zen herri txikira. Bere jaioterrira, Ushalyra, iritsi eta gutxira, alemaniar indarrek eremuaren kontrola hartu zuten eta nekazarien jabetzak bereganatzen hasi ziren, batez ere elikagaiak eta abereak. Kliment Voroshilov mariskalaren izena zuen destakamendu partisanoaren lerroekin bat egin nahi izan zuen, bere neba mariskal horren kidea baitzen, baina 1942ko martxoan destakamenduko komisarioak Komsomoleko zelula bat osatzeko eskatu zion, garrantzi estrategikoko trenbide-bidegurutzetik hurbil, bost kilometrora, Óbol herrian (Vítebsk oblast), Alemaniako Haluseko militarren gaineko informazioa emateko. Zenkova ados egon zen, eta komisarioak errekrutatzeko pertsonen zerrenda bat eta haien artean zabaltzeko esku-orriak eman zizkion. Une horretan, 18 urte besterik ez zituen, eta erreklutatu berrietako asko are gazteagoak ziren; izan ere, kiderik gazteenak 15 urte baino ez zituen. Taldea *«Mendekatzaile Gazteak»* izenarekin ezagutu zen (errusieraz: Юные мстители). 1943ko abuztuan, taldeko kideetako batek, 17 urteko Zinaida Portnovak, lana lortu zuen alemaniar jantoki bateko sukaldean, eta ondoren prestatzen ari zen zopa pozoitu zuen, dozenaka soldadu etsai hilez.

## Gerraostea 
Gerra ostean, Zenkovak gerran hildako senide baten hiru seme-alabak hazi zituen. 1945ean, Alderdi Komunistako kide bihurtu zen. Zenkovak, Komosmoleko Barrutiko Batzordeko instruktore bezala, gerran zehar larriki kaltetua izan zen hiria berreraikitzen lagundu zuen. 1967an lanez aldatu eta hiriko erreklutamendu militarreko zentroan lan egin zuen. Herri-hizlari publikoa zen, fabriketan, eskoletan eta unitate militarretan hitz egiten zuena. 1958an, Sobietar Batasuneko Heroi titulua jaso zuen, eta 1976an, Vitebskeko Ohorezko Herritar titulua. 1984ko apirilaren 19an hil zen, 60 urte zituela, eta Vitebskeko Mazuriako hilerrian lurperatu zuten.

## Kondekorazioak 
Bere bizitzan zehar, Zenkovak ondorengo kondekorazioak jaso zituen:

## Ikus, gainera 
; Bigarren Mundu Gerran borrokatu zuten beste partisana sobietar batzuk

* Anastasia Biseniek
* Anna Lisitsyna
* María Meléntieva
* Masha Bruskina
* Nadezhda Troyán
* Zinaida Portnova
* Zoya Kosmodemianskaia

## Erreferentziak 
## Bibliografia 
* Sakaida, Henry (2003). Heroines of the Soviet Union 1941-45 (en inglés). Osprey Publishing.   . OCLC 51779412. 
* Cottam, Kazimiera (1998). Women in War and Resistance: Selected Biographies of Soviet Women Soldiers [Mujeres en la guerra y la resistencia: biografías seleccionadas de mujeres soldado soviéticas] (en inglés). Newburyport, Massachusetts: Focus Publishing/R. Pullins Co. . OCLC 228063546. 
* Simonov, Andréi; Chudinova, Svetlana (2017). Женщины - Герои Советского Союза и России [Mujeres - Heroínas de la Unión Soviética y Rusia] (en ruso). Moscú: Russian Knights Foundation, Museum of Technology V. Zadorozhny. . OCLC 1019634607. 

## Kanpo estekak